На основу члана 113., 137. и 138. Закона о Спорту („Сл. гласник РС“, бр. 10/2016), члана 40. Статута општине Власотинце („Сл. гласник града Лесковца“, бр. 12/08 и 24/11), члана 5., 19., 21. и 30. Правилника о одобравању и финансирању програма којима се задовољавају потребе и интереси грађана општине Власотинце у области спорта, 01 број 06-4-2/2017, од 26.01.2017.године, и предлога Комисије за категоризацију спортских организација и оцену годишњих и посебних програма за задовољавање потреба и интереса грађана општине Власотинце у области спорта, 01 број 02-141-1/2018 од 04.01.2019.године, Општинско веће општине Власотинце је на 116 седници одржаној дана 17.01.2019.године, донело

Р Е Ш Е Њ Е

О КОНАЧНОЈ РАСПОДЕЛИ СРЕДСТАВА ЗА ФИНАНСИРАЊЕ ГОДИШЊИХ ПРОГРАМА СПОРТСКИХ ОРГАНИЗАЦИЈА ОД ПОСЕБНОГ ЗНАЧАЈА ЗА УНАПРЕЂЕЊЕ И РАЗВОЈ СПОРТА НА ТЕРИТОРИЈИ ОПШТИНЕ ВЛАСОТИНЦЕ ЗА 2019. ГОДИНУ

I

**УСВАЈА СЕ** Предлог Комисије за категоризацију спортских организација и оцену годишњих и посебних програма за задовољавање потреба и интереса грађана општине Власотинце у области спорта, 01 број 02-141-1/2019 од 04.01.2019.године, да се **ПРИХВАТИ** годишњи програм **Спортског савеза општине Власотинце,** ида се из буџета Општине Власотинце, за 2019.годину, Програм 14-Развој спорта и омладине, ПА 001-Подршка локалним спортским организацијама и савезима, функција 810-Услуге рекреације и спорта, позиција 122/0, економска класификација 481-Дотације спортским организацијама, **ОДОБРЕ** средства за финансирање годишњег програма **Спортског савеза општине Власотинце**, као организације од посебног значаја за унапређење и развој спорта на територији општине Власотинце, у износу од **5.820.000,00 динара.**

II

Налаже се Спортском савезу општине Власотинце као носиоцу годишњег програма, да Општинском већу општине Власотинце редовно доставља извештаје са потребном документацијом о остваривању програма и коришћењу средстава из буџета општине Власотинце за 2019.годину, на обрасцима прописаним Правилником о одобравању и финансирању програма којима се задовољавају потребе и интереси грађана општине Власотинце у области спорта, 01 број 06-4-2/2017 од 26.01.2017.године, ради процене постигнутих резултата годишњег програма.

III

Пренос средстава из буџета општине Власотинце по овој одлуци, вршиће се у ратама, и у оквиру расположивих средстава у буџету општине Власотинце за 2019.годину.

IV

Решење објавити на званичном сајту општине Власотинце.

V

Решење доставити: Одељењу за буџет, финансије, привреду и друштвене делатности, Спортском савезу општине Власотинце, Комисији за категоризацију спортских организација и оцену годишњих и посебних програма за задовољавање потреба и интереса грађана општине Власотинце у области спорта и архиви.

**О б р а з л о ж е њ е**

Чланoвима 113., 137. и 138. Закона о спорту, прописане су потребе и интереси грађана у области спорта за чије се остваривање обезбеђују средства у буџету јединица локалних самоуправа.

Комисија је констатовала да је Спортски савез општине Власотинце као овлашћени предлагач на основу чл. 138. Закона о спорту (''Сл. Гласник РС, бр.10/16), поднео годишњи програм за себе и за 28 спортских организација са територије општине Власотинце у предвиђеним роковима.

На основу одредби Правилника о одобравању и финансирању програма којима се задовољавају потребе и интереси грађана општине Власотинце у области спорта 01бр.06-04-2/2017 од 26.01.2017., Спортски савез општине Власотинце је поднео свој годишњи програм и годишње програме следећих спортских удружења:

1. Атлетски клуб „Власотинце“ – Власотинце
2. Боксерски клуб „Арена“ – Власотинце
3. Женски рукометни клуб „Власотинце“ – Власотинце
4. Женски фудбалски клуб „Росуља“ – Власотинце
5. Карате клуб „Шото кан“ – Шишава
6. Кик бокс клуб „Велигор“ – Власотинце
7. Кик бокс клуб „Власотинце“ – Власотинце
8. Клуб дизача тегова „Власина“ – Власотинце
9. Одбојкашки клуб „Власина“ – Власотинце
10. Омладински кошаркашки клуб „Власотинце“ – Власотинце
11. Омладински рукометни клуб „Власотинце“ – Власотинце
12. Омладински фудбалски клуб „Прогрес“ – Ладовица
13. Планинарско друштво „Морич“ – Власотинце
14. Планинарско друштво „Чемерник“ – Власотинце
15. Спортско удружење „Алфа 016“ – Власотинце
16. Спортско удружење „Доња Ломница“ – Власотинце
17. Спортско удружење „Покрет“ – Власотинце
18. Спортско удружење „Карате клуб Власотинце“ – Власотинце
19. Стонотенисерски клуб „Власина“ – Власотинце
20. Стонотенисерски клуб „Росуља“ – Власотинце
21. Удружење спортских риболоваца „Власина 1955“ – Власотинце
22. Фудбалски клуб „Будућност“ – Орашје
23. Фудбалски клуб „Власина“ – Власотинце
24. Фудбалски клуб „Градац“ – Конопница
25. Фудбалски клуб „Јединство“ – Шишава
26. Фудбалски клуб „Младост“ – Батуловце
27. Фудбалски клуб „Полет“ – Стајковце
28. Шаховски клуб „Власотинце“ – Власотинце

Комисија је за на седници од 04.01.2019. године, разматрала поднете годишње програме спортских организација са територије општине Власотинце, извршила је увид у испуњеност формалних услова, услова који се тичу подносиоца односно носиоца програма утврђених Законом и Правилником, усклађеност циљева програма са потребама и интересима грађана у области спорта из чл. 137. ст.1 Закона о спорту, циљеве националне стратегије развоја спорта у Републици Србији и циљеве програма развоја спорта у општини Власотинце, а након тога Комисија је извршила вредновање квалитета свих предложених програма.

Након прегледа поднетих програма комисија је констатовала да формалне услове испуњавају сви поднети програми, да су пријаве потпуне, поднете на прописаним обрасцима а у складу са чл.137. Закона о спорту и Правилника општине Власотинце.

Што се тиче Подносиоца програма комисија је констатовала да је годишњи програм поднет од стране Спортског савеза општине Власотинце, који је по чл.138 ст.5 и ст.6 Закона о спорту, овлашћен да поднесе годишњи програм организација са територије општине Власотинце.

Утврђено је да прописане услове везане за Носиоце годишњих програма, на основу члана 137. став 4. Закона о Спорту („Сл. гласник РС“, бр. 10/2016), и члана 5. став 1. тачка 10) Правилника о одобравању и финансирању програма којима се задовољавају потребе и интереси грађана општине Власотинце у области спорта, 01 број 06-04-2/2017 од 26.01.2017.године, не испуњавају 4 носиоца предложених програма.

Након тога Комисија је извршила вредновање квалитета свих предложених програма. Вредновање квалитета програма врши се према критеријумима утврђеним у табели вредновања из чл. 25. и 26. Правилника о одобравању и финансирању програма којима се задовољавају потребе и интереси грађана оштине Власотинце у области спорта. Сваки члан Комисије на обрасцу број 5 вршио је оцењивање квалитета годишњих програма оценама од 1 до 5 по секцијама, а након тога на обрасцу број 10 вршило се Вредновање квалитета програма, утврђен је укупан број бодова на основу просечних оцена, и на основу извршеног вредновања Комисија је утврдила предлог за одобрење или одбијање програма.

Предлог годишњег програма **Спортског савеза општине Власотинце**, под називом „Развој спорта у општини Власотинце“, оцењен је од стране свих чланова комисије и вреднован на обрасцу број 10 Правилника, са просечном оценом 87 од могућих 100 бодова. Константовано је да је квалитет програма „веома добар“, па Комисија предлаже да се одобри финансирање овог програма средствима из буџета општине Власотинце у износу од 5.820.000,00 динара.

Из свега напред изнетог одлучено је као у диспозитиву Решења.

**ПОУКА О ПРАВНОМ ЛЕКУ**: Решење је коначно и против истог се не може поднети жалба већ се може покренути Управни спор код надлежног суда у року од 30 дана од дана достављања.

**ОПШТИНСКО ВЕЋЕ ОПШТИНЕ ВЛАСОТИНЦЕ**, 01 број 06-1-10-1/19, дана 17.01.2019. године.

ПРЕДСЕДНИК ОПШТИНСКОГ ВЕЋА

Зоран Тодоровић

\_\_\_\_\_\_\_\_\_\_\_\_\_\_\_\_\_\_\_\_